Doekies omgedraai oor begroting
Teleurgesteld in DA, skryf:
Eerstens wil ek vir die Mossel Bay Advertiser dankie sê vir die berig oor die voorgestelde tariefvehogings wat sonder doekiesomdraai gepubliseer is.
Dieselfde kan nie van die persvrystelling Verhogings in perspektief gestel gesê word nie. Die munisipaliteit het daardie berig gebruik om 'n skewe beeld van die verhogings aan inwoners voor te hou.
Eiendomswaardasie is aan herverkoopwaarde gekoppel. Wys my waar, vanaf Glentana tot in Vleesbaai, kry 'n mens nog wonings van R750 000?
Die gevolg van die skril aanpassing gaan verder deur suurdeeg na die verwante kostes aan behuising. Inwoners het geen beheer oor die waarde wat die munisipaliteit aan hul eiendomme toedig nie, en elke vier jaar sal eiendomswaardasies verder – teen sogenaamde (subjektiewe?) markwaarde – aangepas word.
Wat is die gevolg van die 15% verhoging op eiendomswaardasie op huureenhede. Wie gaan die hoër tarief betaal – waarskynlik die huurder. Daar is reeds nie bekostigbare huureiendomme nie. Die gemiddelde inwoner werk nie vir die staat, PetroSA, of Nestlé nie. Gewone huurders sukkel om kop bo water te hou en sal nou hoër huur moet betaal omdat die eienaars nie die hoër koste gaan absorbeer nie.
Vir die sogenaamde arm mense word behuising gegee, gratis en verniet. Hele gemeenskappe betaal nie eiendomsbelasting nie, nog minder die beskikbaarheidsfooie vir krag en water. Trouens, hulle kry gratis krag en water tot op 'n perk. Dié begroting is daarop gemik om gewone Mosselbaaiers te verarm terwyl niks gedoen word aan diegene wat krag steel en wederregtelik aalmoese van die munisipaliteit inpalm nie.
Posted on: 09:29 Fri, 12 April 2019